REPÜLŐTÉRI LELKÉSZSÉG            
2008. évi jelentés

A Ferihegyi Repülőtéren a lelkészi szolgálat évek óta működik. Feltehetnénk a kérdést, hogy vajon miért szükséges ez a szolgálat, és ha már van, akkor van-e rá igény? Máté evangéliumában ezt olvassuk: „Menjetek el tehát, tegyetek tanítvánnyá minden népet...” (Mt 28,19). Feladata az egyháznak, hogy Jézus Krisztus tanítását, etikáját tovább adja, megismertesse az emberekkel, és egy olyan erkölcsi tartást adjon ma az embereknek, amelyre azt gondolom, nagy szükség van. Az Isten meg akarja szólítani az embert, mert azt akarja, hogy az ember minőségi életet éljen és üdvösségre jusson. Erre a minőségi életre van ma igény. Sokan keresnek fel bennünket a repülőtéri lelkészség irodájában azért, hogy beszélhessenek a lelkésszel, főleg az alkalmazottak igénylik mostanában szolgálatunkat. 2008-ban az ország legnagyobb sztrájkja a repülőtéren volt, ahol mi lelkészként az ottrekedt utasokkal voltunk kapcsolatban. Az utazó státusz furcsa érzést ad az embernek, mert utasként egy időre elszakad az otthonától, és sokszor hetekig olykor más kultúrájú környezetben kell megállnia a helyét. Sokszor hozzátartozók jönnek, akik vagy azért aggódnak, mert egy ideig nem láthatják szerettüket, vagy azért izgatottak, mert újra találkozhatnak. Ezekben az emberi találkozásokban és búcsúzásokban adhatunk segítséget. Megkeresnek bennünket a repülőtér alkalmazottai is, akik többször betérnek néhány percre, hogy lelkileg feltöltődve végezhessék munkájukat.
A repülőtéren lehetőség van keresztelőre, konfirmációra, vagy esküvőre is. Bár 2008. novemberétől nincs kápolnánk ideiglenesen, mivel a Ferihegy 2A és 2B terminált átépítik így egy időre a Ferihegy 1-re költöztünk át, ahol egy irodát kaptunk addig amíg az új kápolna fel nem épül. Sajnos jelenleg az utasoktól elzárt területen vagyunk, így főként az alkalmazottakkal foglalkozunk (2800 fő). Az utasokat a terminálokon próbáljuk jelenlétünkkel elérni. A repülőtéri lelkészi szolgálat mottója nem változott: „Dona nobis pacem” („Adj nekünk békét”). Ebben a mai világban, amikor gyakran találkozunk a széthúzás és a békétlenség tényével, akkor minél több olyan helyre van szükség, ahol megnyugvást találunk.  Repülőtéri szolgálatunk, ilyen sziget volt és lesz is reménység szerint a jövőben is az emeberek számára. 
A repülőtéren naponta ügyeleti időt tartunk. Az evangélikus lelkész ügyeleti ideje hétfőn 13 órától 16 óráig és szerdán 9 órától 16 óráig tart. Minden hónap 3. vasárnapján 16 órától pedig lelkipásztori beszélgetésre van külön lehetőség.
Remélem, hogy minél többen, akik utazásuk során szeretnének lelki nyugalmat, békét, megtalálják azt az Isten közelében. Ehhez kíván segítséget adni a katolikus, a református és az evangélikus repülőtéri lelkész.

Dr. Fischl Vilmos evangélikus lelkész